LidanRubinov/Halacha-QA huggingface dataset:
שאלה: להתקלח באבילות: כיצד על אדם אבל לנהוג בזמן השבעה בעניין הגיינה וניקיון גופו? ידוע הוא שאסור להתקלח ולהחליף בגדים. יחד עם זאת, איך אפשר להתפלל כאשר האדם לא נקי? האם צריך שיהיה ניקיון מינימלי של האדם לפני תפילה? מה עם החלפת גרביים "מסריחות" או לבנים?
תשובה: בהלכה כתוב שמי שהוא איסטניס, כלומר: שנודף ממנו ריח והוא רגיש, מותר לו להתרחץ אפילו בתוך שבעה, כיוון שזו רחיצה למניעת לכלוך ולא רחיצה של תענוג. לכן מותר להתרחץ גם מצד ההגינה, שזו רחיצה שלא לתענוג. אותו הדבר לגבי החלפת לבנים בימי הקיץ באקלים פה בארצנו, שהרי הוא מחליף בשביל לשמור על ההגיינה. לעומת זאת, בגדים עליונים גם בימי הקיץ אפשר ללכת איתם יותר. הכלל הוא שאם הוא סובל מזה, מותר לו לשטוף את עצמו גם בתוך שבעה, מפני שזו רחיצה לשם בריאות ולא לשם תענוג.
שאלה: הסדר והפגנות מה היחס?: האם מותר להסדרניק מחוייל (של"ת) ללכת להפגנות?
תשובה: את השאלה יש להפנות לצבא.
שאלה: כפפות נפרדות - המשך: קראתי בתשובתו של הרב כי עדיף להשתמש בכפפות נפרדות להדחת כלי בשר וחלב. מדוע? הרי איש אינו אוכל את שאריות האוכל שנשארות על הכפפות וממילא חומר הניקוי בו משתמשים להדחת הכלים הופך את שאריות המזון לבלתי ראויות למאכל כלב. אני טועה?
תשובה: א. מנהג ישראל להפריד בין בשר לחלב ככל שניתן. ב. מאכל שהיה עליו חומר ניקוי ונשטוף ראוי לאכילה.
שאלה: האם מותר לחקות רבנים?: האם מותר לחקות רבנים באמצע לימוד לא כדי לזלזל או שנובע מזה זילזול אלא מתוך הערצה?
תשובה: הערצה אינה מצדיקה חיקוי מה גם שיתכן שיימצא מישהו שיחשוד בכשרים שמא יש כאן זלזול.
שאלה: קשר רמב"ם בסוף ציצית רגילה: האם מותר לעשות קשר רמב"ם בסוף ציצית עם קשירה ספרדית כדי שהקשרים בסוף לא יפתחו?
תשובה: מותר.
שאלה: מילות חיבה לפני הזמן: האם מותר להשתמש במילות חיבה כלפי בחורה שאיתה אני יוצא? הקשר נמצא במצב רציני, אך לפני כל החלטה רישמית.
תשובה: עד החתונה יש להימנע ממילות חיבה.
שאלה: הלוואה - הידור או מצווה עצמית?: האם מצוות הלוואה נחשבת מצוה נפרדת ממצות צדקה או שהיא הידור שלה?
תשובה: הלוואה היא ענף במצות הצדקה שיש לה כמה ענפים. הרב חיים כץ.
שאלה: האם אפשר לעזוב את היהדות?: האם יהודי שמתאסלם או מתנצר עוזב את היהדות או שבן לאמא יהודייה תמיד נשאר יהודי?
תשובה: הכלל הוא: "ישראל, אף-על-פי שחטא, ישראל הוא". אדם שנולד יהודי, אפילו אם הוא יתנצר, יתאסלם או יעבוד עבודה-זרה, הוא נשאר יהודי לגבי כל ההשלכות הנובעות מכך. אם הוא קידש אישה, האישה מקודשת, וכד'. אמנם חכמים קנסו אותו בכל מיני דברים, כגון: יין שנגע בו אסור בשתיה, אבל הוא לא יכול להפקיע עצמו מלהיות יהודי. כמו שאדם לא יכול להיות בעל-חיים, כך יהודי לא יכול להיות גוי. זה משהו בטבע ששום דבר לא יכול להפקיע. לעומת זאת, גוי שבא להתגייר עוזב לגמרי את דתו הקודמת, ובגיורו הוא מקבל את הזהות הלאומית הישראלית, ונעשה חלק מכלל ישראל. האם מותר להחזיר אבידה לחילוני? לשתות יין שחילוני נגע בו. עוד בנושא זה.
שאלה: עצי הפקר של ערבים?: כ-800 מטר מאחד הישובים בשומרון ישנה שורה לא מסודרת של עצי תפוזים. עצי התפוזים אינם שייכים לאיש מן הישוב וייתכן כי שייכים לערבים (הדבר לא ברור). האם מותר לקחת מן התפוזים? במידה ואסור לאכול מן התפוזים וכבר לקחתי ואף עישרתי, מה יהא עליהם?
תשובה: אם אלו עצים מעובדים בצורה מסודרת, לדוגמה: גפנים מעובדות ומסודרות, סביר להניח שהן של מישהו. אך אם זה גדל בצורה לא מסודרת, סביר להניח שזה לא שייך לאף אחד, ומותר לקחת.
שאלה: זמרים חסידים מודרנים: האם מותר להקשיב לזמר חסידי מודרני, כמו עמירן דביר או חיים ישראל?
תשובה: אם זה מחזק את השומע ביראת ד' או אהבת ד' או בשמחה או בכל מעלה אחרת מותר להקשיב. אם ההקשבה מורידה אותו מבחינה רוחנית יש להמנע ממנה.
שאלה: רוצה להיות רזה: אני בחורה די מלאה, ובשיחה שקיימתי עם הוריי אמרתי להם שאני עוד אהיה רזה בעזרת ה'. האם זה נחשב לנדר?
תשובה: אם לא התכוונת לנדר אין זה נדר. אלא הבעת תקוה ומשאלת לב. ואף אם אמירה זו נשמעה כהבטחה להורים אין זה נדר. אבל הבטחות יש לקיים.
שאלה: להסתפר על ידי אישתי: האם מותר לי להסתפר על ידי אישתי?
תשובה: בזמן שהם מותרים - מותר.
שאלה: חסימת כבישים זה גזל?: האם מותר ללכת לחסימת כבישים למען גוש קטיף? האם אין בזה בעיה של גזל זמן ודלק או טורח ציבור של הנהגים? איפה הגבול עובר בדברים כאלה?
תשובה: גם כאשר עושים הפגנה ברשיון זה גורם את אותן הבעיות לנהגים. זה חלק מהחיים הדמוקרטיים. אי אפשר למנוע מהציבור למחות על דברים הפוגעים בו. הגבול הוא שאין לפגוע באחרים בגופם או ברכושם אבל סוג כזה של מחאה כחסימת כבישים מקובל בכל העולם. על כן אין בזה איסור מצד ההלכה. איני מדבר מצד חוק המדינה שבו מידת ההקפדה על המפגינים תלויה לא במעט בשיקולים פוליטיים.
שאלה: תפילה להורדת גשם:, האם יש תפילה מיוחדת להורדת גשמים בזמן בצורת קשה- נחוץ לסרט שכוונתו קירוב לבבות.
תשובה: אכן יש תפילה מיוחדת לעצירת גשמים שנאמרת בתפילת שמונה עשרה: "ועננו בורא עולם במדת הרחמים וכו'" (מופיע בסידור). הרב רואי מרגלית.
שאלה: צובע בתוך האסלה בשבת: האם צריך להוריד מנקי אסלות צבעוניים לפני שבת משום צובע?
תשובה: לדעתי מטרת הצבעים לצבוע את המים שאם לא כן לשם מה קונים צבעוני דווקא? מכל מקום, מי שמתארח בבית שאינו שלו, אינו מעוניין בצבע ואצלו הוא פסיק רישא דלא ניחא ליה ומותר.
שאלה: תחנון בשחרית שלפני החופה: האם, על פי מנהגי הספרדים, אומרים תחנון ונפילת אפיים בבוקר החתונה (כשהחתן נמצא בבית הכנסת)? על פי הילקוט יוסף נראה שאומרים, אולם הדבר לא ברור שם כ"צ.
תשובה: ע"פ מנהגי הספרדים, יש לומר תחנון גם אם החתן נמצא בבית הכנסת בערב החתונה, ואולם, יש להקל במידה והמניין מורכב בעיקרו מקרובים שהגיעו לחתונה ושמחת החתונה נמצאת אצל כולם, בפרט אם נזדמן והתפילה היא בבית הורי החתן, ששם כל אוירת החתונה משמחת והיא דוחה את התחנון.
שאלה: כשרות יין שנגע בו חילוני: למה בקבוק יין שנפתח ע"י יהודי שאינו שומר שבת הופך ליין נסך? המקור ליין נסך בכלל מדבר על גויים ונוגע לעבודה זרה ואין שום קשר לימינו אנו. במשפחתינו יש קרובים שאינם שומרים שבת אך הם בחזקת "יהודים טובים" (לפחות לדעתי) ובכל פעם שהם באים להתארח בחגים הם מאוד נפגעים שאבי נותן לכל השאר לשתות מהקידוש ורק אח"כ להם או שאם הם פותחים בקבוק אזי אף לא שותה אותו. האם אין מקום לבירור נוסף לימינו יהודי ש"מחלל שבת" כמוהו כגוי העובד עבודה זרה?
תשובה: בדיני יין שנגעו בו גוים יש כמה דינים: "יין נסך" הינו יין שנתנסך לעבודה-זרה, והוא נאסר בשתיה ובהנאה. יין של עובד-כוכבים נקרא "סתם-יינם", והוא אסור גם-כן בשתיה ובהנאה משום שבאותה אומה ישנו יין המתנסך לעבודה-זרה. אבל אומה שלמה שאינה עובדת עבודה-זרה, כמו הישמעאלים, יינם נאסר בשתיה בלבד, ולא בהנאה. מחלל שבת בפרהסיה, קנסו אותו ח שיין שנוגע בו אסור בשתיה בלבד, ולא בהנאה. מסיבה זו, כל זמן שמחלל השבת פתח את הפקק או נגע ביין פתוח מבחוץ, היין מותר בשתיה. רק אם הוא מזג יין לתוך הכוס, אותו יין שבכוס אסור בשתיה. ומה שנשאר בבקבוק גם-כן מותר בשתיה. בנוסף, ישנו מאמר של הרב שמאי (לוח 'היכל-שלמה' שנת תשל"ד,כמדומני), בו הוא כותב בשם גדולי הפוסקים, שיכול להיות שרק בזמנים קודמים, בהם השבת נשמרה בכל תפוצות ישראל, ומחללי השבת היו מחללים שבת מתוך התרסה, רק אז אסרו את היין שמזגו לכוס בשתיה. אולם בזמננו, שמחללי שבת אינם עושים זאת מתוך התרסה, יש מקום להקל בשעת הצורך ולהתיר לשתות יין שהם מזגו. כך גם הוריתי לפני כמה שנים למעשה, כאשר מחלקת בחורים דתיים יוצאי ישיבות הסדר נשארו בשבת בבסיס, ובליל שבת המפקד פתח בקבוק יין ומזג את היין לכוס, והגיש את הכוס לבחור דתי כדי שיקדש. כיוון שאם לא ירצה הדתי לקדש יש חשש שיהיה מזה חילול השם, נראה לי להקל במקרה כזה, והוא יכול לשתות את היין שמזג לו המפקד. עוד בנושא זה. חילוני נחשב יהודי? האם מותר להחזיר אבידה לחילוני?
שאלה: סכין שני חלקים: סכין פרווה בעלת ידית עץ, שבטעות חתכו איתה ירקות שבושלו בחלב. האם יש לה תקנה להפכה לפרווה? שני החלקים לא ניתנים להפרדה, האם ניתן להגעיל את הסכין במים רותחין?
תשובה: אם הירקות היו קרים, הסכין נשארת פרווה, משום שקר אינו מבליע. אבל אם הירקות היו חמים יש להגעיל את הסכין כמו שהיא עם הידית, והסכין תחזור שוב להיות פרווה.
שאלה: גננת לא יהודיה: מדי פעם לוקחים גננת מחליפה דרוזית בגן של בתי - גן עירוני ממ"ד. הילדים צעירים ולא מודעים לכך, והיא מכבדת מאד את הכיוון של הגן. האם היא יכולה לשמש כמחליפה? יש לה יתרונות בתחום היחס והגישה ולכן הגננת מעדיפה אותה כמחליפה.
תשובה: לדעתי זה לא מתאים.
שאלה: תלונה במשטרה על התעללות הורים: קראתי את תשובות הרב בענין "פסיכולוגיה וכיבוד הורים" שבהמשך למאמר הרב בנושא ויש לי שאלה - מהו הגבול? האם אין צורך ללכת למשטרה במקרים של הטרדה והתעללות מינית או אלימות פיזית חמורה, כדי למנוע זאת?
תשובה: לפעמים צריך ללכת למשטרה ולפעמים אסור ללכת למשטרה. מכל מקום ברור שבמצב של סכנת נפשות או סכנת גילוי עריות ממשית (היינו המעשה שחייבים עליו מיתה מהתורה), מוכרחים למנוע את הסכנה. אמנם לא תמיד ההליכה למשטרה תהיה היעילה ביותר, אבל כשאין דרך אחרת שברור שתמנע את הסכנה, יש ללכת למשטרה. גם במצבים פחות חמורים יש מקום לשקול הליכה למשטרה, אבל בהם מוכרחים להתייעץ תחילה עם רב או מחנך או אדם ירא שמיים וחכם. כי פעמים שההליכה למשטרה מחריפה את הבעיות, ולפעמים המשטרה מועילה. הדבר תלוי במצב המשפחתי, בטיב השוטר וטיב העובדים הסוציאליים המקומיים. יש שיודעים רק לעשות רעש, אבל אחר שחוללו מהומה ובושות לכל המשפחה, אינם יודעים כיצד להמשיך לטפל בהם, והמתלונן נשאר גלמוד ללא משפחה וללא סעד.
שאלה: לדבר בין הנטילה לאוכל: האם יש היתר לדבר בין ברכת נטילת ידיים לאכילת הלחם?
תשובה: לכתחילה אין לדבר, אך אם דיבר אינו חוזר ונוטל, וכן אינו חוזר ומברך.
שאלה: נשים שאומרות "לשם יחוד": האם גם נשים יכולות לומר "לשם יחוד" לפני קיום מצוות?
תשובה: נראה לי שכן, מפני שאישה יכולה להתפלל כמו איש בכל המובנים.
שאלה: ניפוי כוס קמח: האם נכון הדבר שמותר לנפות רק כוס אחת מתוך הקילו קמח, ואם היא נקייה - יש להסיק שכל השקית נקיה ואפשר שלא לנפות את כולו?
תשובה: בדבר המוחזק בחרקים לא מספיקה בדיקה מדגמית.
שאלה: לאכול את מעשר העני: האם מותר לאכול מעשר עני עם העני או שיש בו קדושה?
תשובה: אין קדושה במעשר עני ויכול העני לתת מהמעשר לחבר לאכול איתו.
שאלה: מכנסי חצאית או מכנסיים וחצאית?: האם יש בעיה ללכת עם מכנסיים ומעליהם חצאית? האם זה יותר טוב משרוואל?
תשובה: בחצאית ומכנסים ביחד הגוף לא מובלט, לכן לבוש זה צנוע יותר.
שאלה: לקלח תינוק בשבת: רציתי לשאול את הרב אם מותר לקלח תינוק בן שלושה חודשים בשבת? ואם כן אז אם מותר רגיל הכול או לא?
תשובה: מותר לקלח ילד קטן בשבת, רק צריך לדאוג שהמים יהיו חמים מערב שבת, או שישתמשו במים חמים שהוחמו ע"י השמש, כמו מים בדוד שמש.
שאלה: אינטרנט בבית המדרש: בבית המדרש שלנו (שהוא גם בית כנסת) יש מחשב עם פרוייקט השו"ת וכו. מה דעת הרב לגבי חיבור המחשב לאינטרנט, דרך "מורשת" - שמונע כניסה לרוב האתרים הבעייתיים, במטרה לאפשר כניסה לאתר זה ואתרי לימוד תורה נוספים?
תשובה: אם אפשר היה להבטיח בוודאות שלא תיגרם תקלה היה מקום אולי להתיר. אולם לדעתי גם ללא תקלות הבעיה לא נפתרה. כי אם היו משתמשים באינטרנט רק למטרות קודש ניחא, אך אם ישתמשו בו גם למטרות חול (אפילו כשרות) הרי מדובר בבית כנסת ובית מדרש ואין היתר לעסוק בעניני חול במקום קדוש.
שאלה: בנות צריכות להתחתן?: למה בנות צריכות להתחתן? הרי המצוה חלה על הבנים ולכאורה הבנות לא מרוויחות?! האם יש לבנות גם שכר או מצווה להתחתן?
תשובה: הר"ן בחידושיו למסכת קידושין אומר, שלאשה אין חיוב מן התורה של "פרו ורבו", אבל היא חייבת במצות "לא תהו בראה לשבת יצרה", כלומר: מצות ישובו של עולם, ומצד זה היא עושה מצוה גדולה ויש לה על-זה שכר גדול.
שאלה: ילדים ערבים בעלי פיגור: אני סטודנטית לחינוך מיוחד ומלמדת בבתי ספר לילדים בעלי פיגור. חלק מהילדים הם ערבים וקשה לי מאוד להגיב אליהם ואפילו המגע עימם מרתיע אותי, למרות שמדובר בילדים קטנים, בעלי פיגור. האם מוטלת עליי חובה להתגבר על רגשות אלו? השכל אומר לי שהם רק ילדים מסכנים ואני מתביישת ברגשותיי אך קשה לי לגבור עליהם. כיצד עלי לנהוג?
תשובה: צריך להתיחס עליהם כבני אדם בריות שברא הקב"ה ורחמיו על כל מעשיו. אכן במצב שאנו נמצאים לא יפלא שהלב אינו יכול להתעלם מכל מה שעושים לנו אויבינו שאלו ילדיהם. ובכל זאת יש לרחם עליהם.
שאלה: תפילה על גוי: אני גיורת. אמי חלתה בסרטן ל"ע. באילו אופנים אפשר להתפלל עליה? האם מותר להקדיש שיעור תורה לרפואתה וכד?
תשובה: מבחינה ביולוגית היא אמך. היא ילדה אותך וגדלה אותך את חייבת להתפלל לרפואתה.
שאלה: פרי השסק - מתי החנטה?: שמעתי בעבר שיש בעיה עם פרי השסק מכיוון שזמן החנטה שלו בסביבת ט"ו בשבט, ואי אפשר לדעת אם הפרי שייך לשנה הקודמת או הבאה. השנה התבוננתי בעצמי בעצי השסק, ואכן באותו עץ ממש ראיתי שלבים שונים: חלק עוד היו בשלבי פריחה (לפני החנטה?) ובחלק כבר נשרו עלי הכותרת וניכר הפרי (כבר אחרי חנטה?). 1. האם נכון לומר שכל פרי ופרי, אפילו מאותו העץ ממש, יש בו ספק אם חנט לפני או אחרי ט"ו בשבט? 2. האם זה אומר שצריך להפריש מספק גם מעשר שני וגם מעשר עני (השנה)? 3. האם זה אומר שצריך להפריש מכל פרי לחוד הפרשה נפרדת, ואי אפשר לעשר כמות פירות בבת אחת אפילו מאותו העץ, כי יש כאן בעיה של הפרשה מפרי של שנה אחת על פרי של שנה אחרת? אם אכן זה כך, כמעט לא ניתן לעשר בצורה נוחה את פרי השסק, ובודאי לא להפריש ע"י הרבנות לפני המכירה, כי צריך לחתוך מכל פרי ופרי.
תשובה: השאלה שאתה מעלה אכן נכונה, ואשתדל להתייחס בקיצור לשאלות לפי סדר כתיבתם: 1. אם לא סימנת את הפירות שחנטו לפני ט"ו בשבט ואלו שחנטו לאחר ט"ו בשבט, כאשר יגיע שלב ההבשלה, ותרצי להפריש תרומות ומעשרות אכן יתערורר ספק על כל פרי אם הוא מלפני ט"ו בשבט או מלאחריו. 2. כפי שאת מעלה בשאלה, יש שתי בעיות: א. הפרשה משנה אחת על חברתה. ב. הפרשת מעשר שני או מעשר עני. למעשה, אם אין אפשרות להפריש מכל פרי בנפרד ניתן להקל להפריש מכל הפירות יחד, ולהפריש גם מעשר שני וגם מעשר עני. כך פוסק המרב"ם במצב של ספק ראה רמב"ם הל' מע"ש פ"א הי"א. בפרט יש להקל כי יש מחלוקת גם בהגדרת החנטה. הספק שאת מעלה הוא נכון לפי שיטת התוס' הסוברים שהחנטה היא תחילת הפרי, אך שיטת הרמב"ם היא שהחנטה והשלב הקובע בפירות האילן הוא קרוב שלשלב ההבשלה, ולכן לדעתו כל פירות השסק יהיו חייבים במעשר שני בלבד. לכן למעשה יש לנהוג כפי שכתבתי לעיל ולהפריש גם מעשר שני וגם מעשר עני, וראה עוד במאמרנו ס' התורה והארץ ח"ב עמ' 327-340. בברכת התורה והארץ, הרב יואל פרידמן
שאלה: לעבור עבירה לשם קירוב לבבות: האם יש מושג של "פיקוח נפש רוחני"? האם אנו מחוייבים בהצלת נפשו של אדם מישראל? האם מותר לעבור עבירה לשם קירוב לבבות? לדוגמה: האם מותר לגבר לדבר עם אישה לא צנועה דברים שיקרבוה לתורה?
תשובה: יש מושג של פיקוח נפש רוחני. יש דעה בהלכה שמותר לחלל שבת כדי למנוע אדם להמיר את דתו. אך יש לשקול בכל מקרה לגופו, איזו עברה מותר לעבור כדי להציל אדם אחר מעבירה חמורה. מכל מקום אין איסור לדבר אם אשה כדי להשפיעה עליה ולקרבה לתורה אך יש להשתדל לעשות זאת בזהירות מירבית, בלי להיכשל באיסורים. לתשובת הרב יעקב אריאל.
שאלה: עבירה לשם קירוב לבבות: האם יש מושג של "פיקוח נפש רוחני"? האם אנו מחוייבים בהצלת נפשו של אדם מישראל? האם מותר לעבור עבירה לשם קירוב לבבות? שמעתי שהרב קרליבך הקל באיסורי נגיעה כדי לקרב נשים ליהדות.
תשובה: איני מאמין שהסיפור על הרב קרליבך נכון. הדבר אסור. בא"ח סימן ש"ו נפסק על מי שנלקחה לשמד שהתירו לחלל שבת ע"מ להצילה. עייני שם במשנה ברורה מתי הדבר מותר ומתי לא. לתשובת הרב זלמן מלמד.
שאלה: נוסחי תפילה של מאומצים: באיזה נוסח ילד מאומץ צריך לנהוג? האם יש חיוב להגיד לו שהוא מאומץ כדי שינהג כמנהג אבותיו?
תשובה: ילד מאומץ נוהג לפי מאמצו, שהוא רבו המובהק שגדלו וחינכו. אמנם יש הלכות שלפיהן הוא נחשב בנו של מי שילדו.
שאלה: תפילה ברכבת: האם יש מניעה להתפלל ברכבת? עלי לצאת השכם בבוקר לנסיעה, ואני מעונין להתפלל שחרית בדרך.
תשובה: אין בעיה בזה, רק תקפיד להתפלל בפינה שקטה שלא יפריעו לך בתפילה ובשמונה-עשרה.
שאלה: רוצה רק צבא: אני מרגיש שנולדתי לצבא ולא מעניין אותי שום דבר חוץ מזה, האם אני יכול לעזוב את לימודי בכדי להתאמן לצבא ולבטל תלמוד תורה? אני שולל את האפשרות ללכת לבית ספר צבאי מכיוון שאני רוצה נטו צבא-זאת אומרת שאני רוצה להקדיש את חיי לצבא, להגיע למשהו בכיר.
תשובה: יפה שיש לך שאיפות גדולות. ואולם דוקא בגלל השאיפות הללו עליך להרבות בלימוד התורה כדי שתבוא לצבא מחוסן וחזק באמונה. ולימוד התורה גם יעשה אותך לאישיות בנויה היטב עם עומק של חשיבה ועם ערכים איתנים. לאימונים תקדיש בנתיים רק זמן מצומצם. וזה לא יפגע בהכשרה שלך לקראת הצבא כי היום הדגש בצבא הוא על האישיות ולא על היכולת גופנית שהיא גם חשובה אבל לא העיקר. לסיכום דווקא בגלל הרצון שלך להקדיש את חייך לצבא עליך להרבות בלימוד התורה ככל האפשר.
שאלה: מהו העונש על דיבור עם בנות?: יש לי חבר שהוא מתכתב עם בנות באי סי קיו (מן דואר אלקטרוני לשיחה מיידית), יש לו כ100 כתובות של בנות, ומילא אם הם היו דתיות, אבל יש בהן גם חילוניות!!!! השאלה היא מהו העונש (משמיים)? ואיך אוכל לשכנע אותו שיפסיק?!
תשובה: כל ההתנהגות הזאת יכולה להביא לקלות ראש, ואף לדברים יותר חמורים. צריך לשכנעו שלא יעשה זאת, ולהסביר לו שכמו שאינו מטלטל מוקצה בשבת, כדי שלא יבוא לאיסור חמור של חילול שבת, כך שלא יתכתב עם בנות כדי שלא יגיע לאיסורים יותר חמורים.
שאלה: תפילת נשים - המשך: בהמשך לשאלתי לגבי תפילת נשים. מטרת התפילה הנה לציון חגיגת בת מצוה, תפילה חד פעמית ולא קבועה. אנו רוצות לחוות תפילה בציבור שבו אנו מובילות.
תשובה: לתפילת נשים אין תוקף של תפילת ציבור. אין שום מניעה שתתכנסנה ותשרנה שירי תפילה ושירי שבת באוירה מיוחדת, אולם לא באותה מתכונת של תפילת בית הכנסת.
שאלה: גויה שמנקה בית-כנסת בשבת: בבית הכנסת שבו אני מתפלל עובדת לא יהודיה בניקיון בית הכנסת בשכר. יש לה מפתח והיא מנקה את בית הכנסת אפילו בשבת קודש. יתכן גם שהיא מפעילה שואב אבק. האם זה מותר מבחינה הלכתית? האם מותר להמשיך להתפלל באותו בית כנסת?
תשובה: מותר להמשיך ולהתפלל בבית-הכנסת אפילו בשבת, אך צריך להשגיח שהיא לא תעשה אף מלאכה האסורה בשבת, מפני שח אסרו להנות ממלאכה שעה גוי בשביל ישראל בשבת, ולמוצאי שבת צריך גם-כן להמתין בכדי שיעשו.
שאלה: חציצה של תפרים ברגל: האם אשה שעברה ניתוח ברגל והיא עם תפרים יכולה לטבול איתם (ששה ימים לפני שמורידים לה את התפרים)? היא צריכה עזרה מסויימת ובעלה כרגע מסייע בדברים הכרחיים בלבד. לכאורה זה מיעוט ולגבי ההקפדה ישנם הרבה פוסקים שמתירים אם זה לרפואה כי בעצם היא מקפידה שזה כן ישאר. מה דעת ההלכה?
תשובה: היא אומנם רוצה שהתפרים יישארו, אולם לזמן מוגבל בלבד ומכיון שהמדובר בפחות מ-30 יום הם חוצצים.
שאלה: ברכה ללא כיפה: אני חילוני ואינני חובש כיפה או כיסוי ראש. על אף שידועה לי החשיבות הגדולה של כיסוי הראש עדיין יש לי בעיה אישית, פנימית, חברתית, רעיונית, פסיכולוגית ועוד, לחבוש כיפה. מתוך הנחה סופית ומוחלטת שלא אחבוש כיפה לעת עתה, האם מותר לי עפ"י ההלכה לברך ברכות שונות (לפני האוכל, אחרי האוכל, תפילה וכו )? או מהצד ההפוך של העניין, האם אי חבישת הכיפה "פותרת" אותי מחובת הברכות ("המוציא", "שהכל", "שמע ישראל" וכו )?
תשובה: תברך את כל הברכות בגילוי ראש, אך זכור שזהו מצב ביניים בלבד ולא המצב האידיאלי. בהצלחה בהמשך.
שאלה: הימין הקיצוני קיים?: מי הם הימין הקיצוני ולאיזה ארגון הם משתייכים?
תשובה: אין בישראל ימין קיצוני. זה כינוי שהשמאל מכנה את כל אוהבי ארץ ישראל המאמינים שארץ ישראל שייכת לעם ישראל על פי התורה.
שאלה: בית המקדש - מקד קדש: אני ילד בן 12 והמצאתי פירוש לבית המקדש והוא מקד קדש (מוקד קודש). האם שמעת עליו בעבר? מה דעתך עליו?
תשובה: רעיון יפה ומקורי. לא שמעתי אותו.
שאלה: כיבוד הורים מול כיבוד רבו: כיבוד הורים הינו ציווי מדאורייתא, אחד מעשרת הדברות. כיבוד רבו אינו ציווי מדאורייתא (עד כמה שידוע לי). איך יכולים חכמים לבטל ציווי דאורייתא ולהעדיף את כבוד רבו על פני כבוד אביו ואמו?
תשובה: גם כבוד רבו זהו ציווי מן התורה, שנאמר: "את ה' אלוקיך תירא", ורבי עקיבא שהיה דורש את כל ה"את" הנאמר בתורה ומרבה ממנו משהו, הסביר שכאן באה התורה לרבות את כבוד תלמידי-חכמים, ומזה למדו ח את ההשוואה "מורא רבך כמורא שמים". וביחס לכבוד אב ואם, כבוד רבו קודם לכבוד הוריו, שהוריו הביאוהו ליחח העולם-הזה, ורבו מביאו לחיי העולם-הבא.
שאלה: ברוך שפטרנו מעונשו.: ידוע שעד הבר-מצווה חטאי הילד חלים על אביו. במקרה שהאב נפטר או אב לא יהודי, על מי חלים חטאי הילד? האם חטאי ילדה חלים באותה מידה על אבא שלה?
תשובה: כאשר אנחנו אומרים שחטאי הילד חלים על אביו, פירוש הדבר שהאב חייב בחינוכו, והוא לא עושה מה שמוטל עליו, ולכן הוא נענש בחטאי בנו. מסיבה זו אין הבדל בין בן לבת, ובמקרה שאין אב הם לא חלים על אף אחד.
שאלה: להגיע לאכסניה בפסח: אני מעוניין להתארח בצימר עם מטבחון (כיור, גז וכו ) בחול המועד פסח. אני מגיע באמצע פסח ולא ידוע לי מי היה שם לפני. האם מותר לי להשתמש במטבחון? האם מותר להכשיר את המטבחון מספק באמצע פסח? מה מומלץ לעשות?
תשובה: אין אפשרות להכשיר בפסח ברותחים אך בליבון אפשר. לכן את הגז אפשר להכשיר בליבון. דברים הטעונים הגעלה ברותחים אי אפשר להכשיר בפסח אך אפשר לנקותם היטב. יש לבדוק היטב את כל המקום שלא יהיה בו פירור חמץ.
שאלה: יום בלי תפילין: מה צריך לעשות אדם ששכח יום אחד להניח תפילין, וכבר שקעה השמש אז אי אפשר להניח?
תשובה: אין מה לעשות, ועל זה נאמר: "מעוות לא יוכל לתקון". לתשובת הרב אליעזר מלמד.
שאלה: דם של דג: האם דם הדג מותר באכילה? במה הוא שונה מדם של חיות כשרות אחרות?
תשובה: דם של דגים מותר באכילה, מפני שכתוב: "לא תאכלו כל דם לעוף ולבהמה", ומזה למדו שרק דם עופות ומהלכים על ארבע אסור באכילה. והוא-הדין לדם אדם שלא פירש מהאדם, כגון: דם שבפה, שמותר לבלעו ואין בזה שום איסור.
שאלה: להשאיר את החתול בבית: יש לנו חתול בבית. שמעתי שלפי הקבלה לא מומלץ להחזיק חיות טמאות. אחת הסיבות שאנחנו משאירים אותו אצלנו, היא שאמי שתחיה היא אישה לא כל כך בריאה, והחתול מסב לה אושר רב. הוא נורא קשור אליה, מרבה להיות איתה, מפגין כלפיה אהבה וזה עושה לה טוב על הנשמה. בנוסף, אנחנו משתדלים לא להרימו בשבת, ולא לתת לא אוכל שראוי למאכל אדם (למעט אם האוכל ייזרק). האם אנחנו יכולים להשאיר אותו אצלנו?
תשובה: מותר להשאיר אותו בבית אם הוא משמח את הסבתא. אמנם ראיתי בספרים שצריך להקפיד שילדים קטנים לא ישחקו עם חיות טמאות, מפני שזה משפיע.
שאלה: "מתפללים לאל לא יושיע."?: מדוע בתפילה האחרונה של עלינו לשבח מודגש כי גויי הארצות מתפללים לאל לא יושיע? הרי הם מאמינים באותו אל וכידוע לי כל בן אדם באשר הוא נברא בצלם האל, ולכן לא ייתכן שהגויים על אף שהם לא יהודים אוהבים גם כן את אותו בורא עולם לא מתייחס לתפילות ולבקשות שלהם.
תשובה: מה שנאמר כי התפילה ל"אל לא יושיע" היא המשך למה שנאמר קודם "שהם מתפללים להבל וריק", כלומר, לעבודה זרה כמו ההודים, הכושים או הנוצרים שמתפללים לאותו האיש. אבל גויים שמתפללים לבורא עולם גם תפילתם מתקבלת כדברי שלמה המלך בתפילתו אל ד' שיקבל גם את תפילת הנוכרי שאיננו מעם ישראל. וכן נראה בתורה שנתקבלה תפילת ישמעאל בשעה שהיה צמא במדבר. אע"פ כן יש לדעת, כי יש הבדל בין תפילת יהודים בציבור, שעליה יש הבטחה שתענה ואין הדבר כן בתפילה בציבור של גויים.
שאלה: ניירות, רצפה ומקום קדוש: האם מפאת נקיון וכבוד בית המדרש חייב אדם להרים סתם ניירות נקיים שעל הרצפה?
תשובה: האם בביתך היית מוכן שניירות יתגלגלו על הרצפה? מדוע יגרע בית המדרש?
שאלה: נשים בקריאת מגילה: מה דעת הרב על מנייני נשים לקריאת מגילה?
תשובה: מעיקר הדין אישה יכולה להוציא אישה אחרת בקריאת מגילה. אולם ההלכה מחיבת פרסומי ניסא "ברוב עם הדרת מלך" ופרישת נשים מכלל הקהילה למניין פרטי פוגעת בהדרת המלך ובפרסומי ניסא. הלכך אין רוח חכמים נוחה מפרישה זו, שמגמתה אינה קיום מצוה בהידור. נשים שלא יכלו לשמוע מגילה עם כל הצבור מסיבות אוביקטיביות רשאיות לשמוע את המגילה מפי אישה.
שאלה: לטוס עם ספר תורה בתא המטען: האם אפשר להעביר ספר תורה בתא המטען בתוך מזוודה? עלי לטוס ואני צריך לקחת איתי ספר תורה לחו"ל.
תשובה: בהלכה כתוב שהנוסע לא יניח את ספר-התורה בתא המטען, אלא הוא צריך לקחת אותו בידו. לכן תיקח אותו בידך, ותבקש ממישהו במטוס שיעזור לך כאשר הנך צריך לקום, לאכול וכדומה. יכול להיות שלהניח את הספר-תורה בתא מטען עילי סגור, שאין בו שום דבר אחר והוא מכוסה היטב, יהיה מותר.
שאלה: איך אפשר לחלוק על גדולי ישראל?: אני לא מבין איך אפשר לחלוק על גדולי ישראל? נניח גדולי התורה החרדים שלא מקשיבים להם, אבל מה עם מי שמכונים בפי הדת"ל "ראשי הציונות הדתית", הלא הם רבותינו הגר"מ אליהו והגר"א שפירא שליט"א? הרי הם פסקו שהסדר זה רק בדיעבד, אז איך אפשר להמרות את פיהם ולשלוח את המון העם להסדר? מה גם שאם לא מקשיבים להם, נותרה הציונות הדתית ללא מנהיג!
תשובה: כל השאלה הזו אינה מובנת כלל. כפי הנראה יש בידך עובדות לא נכונות שעליהם אתה מסתמך בשאלתך. אם תבאר את טעמי השאלה אוכל להתייחס. כללו של דבר מסגרת השילוב של ישיבה וצבא כפי שנהוג בישיבות ההסדר היא מסגרת מהודרת לציבור רחב מאוד. זאת גם דעת גדולי התורה שהזכרת. ובטוחני שכל ציטוט אחר בשמם הוא חלקי והוצא מהקשרו.
שאלה: סעודת פורים ביום שישי: השנה יוצא פורים ביום שישי, כיצד נוהגים לגבי סעודת פורים אשר מצוותה מהצהריים על מנת שלא לפגום בהכנות לשבת?
תשובה: בהלכות פורים כותב הרמ"א, שכאשר פורים חל ביום שישי, יש להתחיל לעשות את סעודת פורים לפני הצהרים מפני כבוד שבת. יש הנוהגים לחבר בין סעודת שבת לסעודת פורים, אך אין זה לכתחילה.
שאלה: מוסיקה של יהודי שהתנצר: האם מותר להאזין למוסיקה חילונית (לא נוצרית) שכתב מלחין יהודי שהתנצר? לדוגמא: גוסטב מהלר שהתנצר לפני שניגש לקבל את תפקיד מנהל בית האופרה של ווינה? השאלה היא גם הילכתית וגם השקפתית.
תשובה: עדיף להמנע מלהקשיב למוסיקה שחיבר יהודי מומר. אין ספק שיש במוסיקה הבעה של המהות הרוחנית של המחבר.
שאלה: ביעור חמץ כשפסח במוצאי השבת: ערב פסח חל השנה במוצאי השבת. מתי מבערים את החמץ?
תשובה: מבערים את החמץ ביום שישי בבוקר, באותם זמנים כאילו היה זה יום חול, ומשאירים כמות של חמץ שרוצים לאכול בליל שבת ובשבת מוקדם בבוקר, ואוכלים עד סוף זמן אכילת חמץ. ומה שנשאר זורקים. וצריך להוציא את פח האשפה מן הבית לפני סוף זמן ביעור חמץ, אחרת הפח נעשה מוקצה ואסור לגעת בו.
שאלה: אני דורש אל המתים?: אמא היקרה נפטרה לפני כעשרה חודשים. מאז, כדי להקל במעט על כאב הפרידה הקשה, התחלתי לכתוב במחברת בה כביכול אני כותב לאמי ומספר לה על תחושותיי ועל מה שעובר עליי. האם מה שאני עושה הוא בגדר "דורש אל המתים"? האם יש בזה פסול?
תשובה: אין בזה בעיה של "דורש אל המתים", ואף-על-פי כן איני חושב שראוי להמשיך בזה. אני חושב שעל האדם להשלים עם זה שאמו נמצאת בגנזי מרומים, והוא נמצא פה, ואין טעם בצורה מלאכותית לשמור על קשר עם מישהו שלא ניתן לתקשר איתו. לא נראה לי שזה תואם את רוח היהדות. כמובן, אין זה מוריד בחובת האדם לכבד את זכרה של אמו.